תל-חי אוניברסיטת קריית שמונה בגליל

תל-חי אוניברסיטת קריית שמונה בגליל (לשעבר: המכללה האקדמית תל חי) היא אוניברסיטה השוכנת באצבע הגליל, צפונית לקריית שמונה, במקום שבו שכן בעבר היישוב תל חי (כיום חלק מקיבוץ כפר גלעדי). בשנת 2021 התמזגה עם המכללה להוראה אוהלו שבקמפוס בקצרין, והחל משנה זו הייתה המכללה הגדולה בצפון. במאי 2024 אישרה המועצה להשכלה גבוהה את הפיכתה של המכללה לאוניברסיטה, וב-19 בינואר 2026 הסמיכה המועצה להשכלה גבוהה את המכללה כאוניברסיטה והשלימה את המהלך. האוניברסיטה היא הראשונה בגליל, והשלישית בצפון ישראל, לאחר הטכניון (1924) ואוניברסיטת חיפה (1963). היסטוריה בשנת 1957 הקימה המועצה אזורית הגליל העליון בית ספר להשכלת מבוגרים ואולפן לאומנויות בתל חי. באולפן התקיימו שיעורים במוזיקה, פיסול, קדרות, בימוי, גרפיקה, ציור ומחול. באמצע שנות ה-60 למדו באולפן כ-400–500 בני הקיבוצים בסביבה, מתיכוניסטים ועד פנסיונרים.על בית הספר הייתה אחראית מועצה אזורית גליל עליון. הלימודים התקיימו בחצר תל חי ובבית אנה פרנק לאחר שנחנך בשנת 1964. בשנת 1963 החלה מועצה אזורית גליל עליון להקים בתל חי מכללה ללימודים גבוהים שתתן לבני הקיבוצים הכשרה מקצועית. בשנת 1965 הוקם מרכז להשתלמות בחקלאות, מקצועות טכניים, מזון וכלכלה. בשנת 1968 אומץ המרכז להשכלה על ידי ידידי תנועת הבונים בארצות הברית. בשנת 1969 הפך המרכז להשתלמות בתל חי למכללה אקדמית אזורית בחסות אוניברסיטת תל אביב. המכללה קיימה לימודים אקדמיים עד 60% מלימודי תואר ראשון, כשאת שאר הלימודים היה על התלמידים להשלים באוניברסיטת תל אביב. לימודי החקלאות במכללה הוכרו על ידי הפקולטה לחקלאות ברחובות כמקבילות לשנת לימודים. כן התקיימו במכללה לימודי טכנאים והנדסאים בחסות הטכניון. לניהול המכללה הוקמה אגודה בשם המכללה האזורית הגליל העליון תל-חי, ששינתה את שמה ל"המכללת האזורית תל חי ע"ש גרטרוד ומוריס רודמן", בעקבות תרומה שהתקבלה לבניית הקמפוס. מאמצע שנות ה-70 התקיימו הלימודים בחסות אוניברסיטת חיפה. בראשית שנת 1976 הוקמה במקום מכינה קדם אקדמית למסיימי תשע כיתות לימוד בלבד. מתוך המכללה האזורית התפתחה בשנת 1976, בחסות המכון הממשלתי להכשרה בטכנולוגיה ובמדע (מה"ט), המכללה הטכנולוגית תל חי למדעים, תקשורת ועיצוב. המכללה קיבלה את פרס החינוך לשנת תשמ"ב. בשנת הלימודים תשנ"ד (1993), החלה המכללה האקדמית תל חי לפעול כמוסד אקדמי הפועל בהיתר המועצה להשכלה גבוהה (המל"ג), בתוך הקמפוס של המכללה האזורית תל חי, בחסות אוניברסיטת חיפה. משנת הלימודים תשנ"ז 1996, הוכרה המכללה על ידי המל"ג כמוסד עצמאי להשכלה גבוהה הרשאי להעניק תואר ראשון בחוגים לביוטכנולוגיה ומדעי הסביבה, מדעי המחשב, חינוך, כלכלה וניהול, עבודה סוציאלית ולימודים רב-תחומיים. בשנת הלימודים תשס"א 2000 הוסמכה המכללה להעניק תואר ראשון במדעי התזונה. בשנת תשס"ו 2006 הייתה למכללה הראשונה בישראל שפתחה חוג לפסיכולוגיה. באותה שנה נפתחו גם החוגים למדעי המזון ולמדעי הסביבה. בשנת הלימודים תשס"ט 2008 פתחה המכללה חוג שירותי אנוש, וכן קיבלה היתר מהמל"ג להעניק תואר שני בשני חוגים – עבודה סוציאלית וביוטכנולוגיה. ב-2011 נפתח במכללה החוג למדעי החי. ב-2012 נפתח החוג ללימודי מזרח אסיה. בשנה זו נפתחה גם התוכנית לתואר שני בדרמה-תרפיה, ב-2013 נפתחו התוכניות לתואר שני במדעי התזונה ובלימודי גליל. ב־2015 נפתחו התוכניות לתואר שני בחוג לחינוך ובפסיכולוגיה חינוכית. ב־2016 נפתחה התוכנית לתואר שני במדעי המים. וב-2017 נפתחה התוכנית לתואר שני בטיפול באמצעות אמנויות. בשנת 2021 התמזגה המכללה להוראה אוהלו עם המכללה האקדמית תל-חי. המיזוג נערך כחלק מהתכנית לאיחוד מכללות, שיצאה לדרך בשנת 2015, במסגרת הסכם שנחתם בין משרד החינוך לבין המועצה להשכלה גבוהה. 2021 ואילך במתחם המכללה האקדמית תל-חי, על מגוון מוסדות הלימוד שבו, למדו ב-2021 למעלה מ-6,000 סטודנטים, מתוכם 4,900 בחוגים האקדמיים. הלימודים במכללה התקיימו בשלושה קמפוסים: קמפוס מערב הוותיק, מצוי כשני ק"מ צפונית לקריית שמונה בו שוכנת הפקולטה למדעים וטכנולוגיה, קמפוס מזרח שנחנך בתחילת שנת הלימודים תשס"ט, ממוקם מזרחית לכביש 90 ובו שוכנת הפקולטה למדעי החברה והרוח וקמפוס אוהלו לחדשנות בחינוך והוראה, הממוקם בקצרין. החל משנת הלימודים 2021, התקיימו במכללה לימודים בחמישה-עשר חוגים אקדמיים לתואר ראשון, וארבעה-עשר מסלולים לתואר שני וכן במגוון תוכניות לימוד חוץ אקדמיות. במכללה האקדמית פועל מרכז תמיכה לסטודנטים בעלי לקויות למידה, הראשון מסוגו בארץ. המרכז מספק עזרי למידה שונים, וכן סיוע פרטני וקבוצתי לסטודנטים שאובחנו כלקויי למידה. בתחילת מלחמת חרבות ברזל פונה קמפוס המכללה בתל-חי, והלימודים בה מאז נערכו באופן מקוון או בקמפוסים אחרים. נשיאי המכללה לאורך השנים 1994–1996 – פרופ' מרים בן-פרץ 1996–1998 – פרופ' גבי ורבורג 1998–2000 – פרופ' יצחק שיחור 2000–2005 – פרופ' מוטי שכטר 2005–2009 – פרופ' זקי ברק 2009–2015 – פרופ' יונה חן 2015–2022 – פרופ' יוסי מקורי 2022–הווה – פרופ' אליעזר שלו אוניברסיטה במאי 2024 החליטה המועצה להשכלה גבוהה על תחילת הליך של הפיכת המכללה לאוניברסיטה, וב-19 בינואר 2026 הסמיכה המועצה להשכלה גבוהה את המכללה כאוניברסיטה והשלימה את המהלך בהתאם לכך שינתה המכללה את שמה ל"תל-חי אוניברסיטת קריית שמונה בגליל". פרופ' אליעזר שלו מכהן כנשיא האוניברסיטה. שכר הלימוד במוסד (בלימודים לתואר אקדמי) הוא כמקובל באוניברסיטאות ובמכללות ציבוריות בישראל. חייל או בוגר שירות לאומי, שסיים שירותו החל מ-1 בינואר 2010, זכאי למלגת שכר לימוד מלאה עבור שנת לימודיו הראשונה לתואר ראשון (בהתאם להחלטה בדבר לימודי חיילים משוחררים במוסד להשכלה גבוהה בפריפריה). ספרייה אוסף הספרייה של המוסד כולל מגוון של משאבי מידע מודפסים, אורקוליים ואלקטרוניים. ישנה גישה למשאבים אלה גם דרך המחשב הביתי. בנוסף, בספרייה ארכיון מפות רחב היקף, המכיל למעלה מ-27,000 מפות היסטוריות וצבאיות של הגליל וסביבותיו. חלק גדול מהמפות סרוק ומקוטלג וניתן להגיע אליהן באמצעות המחשב. קישורים חיצוניים אתר האינטרנט הרשמי של תל-חי אוניברסיטת קריית שמונה בגליל אתר האינטרנט הרשמי של תל-חי אוניברסיטת קריית שמונה בגליל (באנגלית) תל-חי אוניברסיטת קריית שמונה בגליל, ברשת החברתית פייסבוק סרטונים בערוץ של תל-חי אוניברסיטת קריית שמונה בגליל, באתר יוטיוב אתר אגודת הסטודנטים מכללת תל-חי המכללה האקדמית תל-חי, באתר "גיידסטאר ישראל" ליאור דטל, עם 600 מיליון שקל בחמש שנים, מכללת תל־חי רוצה לשקם את הצפון, באתר TheMarker‏, 15 בדצמבר 2025 מכללה אזורית תל חי, דף שער בספרייה הלאומית הערות שוליים